อนุสัญญาองค์การแรงงานระหว่างประเทศ ฉบับที่ 188 ส่งผลดีต่อภาคประมงในระยะยาวและการส่งออกสินค้าของไทย
รัฐมนตรีว่าการกระทรวงแรงงาน เผย สนช. เห็นชอบให้กระทรวงแรงงานดำเนินการให้สัตยาบันอนุสัญญาองค์การแรงงานระหว่างประเทศ ฉบับที่ 188 คาดว่ายื่นให้สัตยาบันในเดือนมกราคม 2562 ยืนยัน เป็นประโยชน์กับแรงงาน ส่งผลดีต่อภาคประมงในระยะยาวและการส่งออกสินค้าของไทยได้มากขึ้น

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยว่า วันนี้ (29 พ.ย.61) สภานิติบัญญัติแห่งชาติ (สนช.) ลงมติเห็นชอบให้กระทรวงแรงงานดำเนินการให้สัตยาบันอนุสัญญาองค์การแรงงานระหว่างประเทศ ฉบับที่ 188 ว่าด้วยการทำงานในภาคการประมง พ.ศ.2550 (ค.ศ. 2007) โดยไทยจะเป็นประเทศแรกในอาเซียนและในภูมิภาคเอเชีย ที่ให้สัตยาบันต่ออนุสัญญาฉบับดังกล่าว เพื่อเป็นการส่งสัญญาณที่ชัดเจนไปทั่วโลกได้ว่า ไทยมีความมุ่งมั่นที่จะยกระดับมาตรฐานการคุ้มครองดูแลแรงงาน ทั้งชาวไทยและชาวต่างชาติในภาคประมงของไทยให้ดียิ่งขึ้นเทียบเท่ามาตรฐานสากล ซึ่งจะทำให้ภาคประมงของไทยได้รับการยอมรับ มีภาพลักษณ์ที่ดี และจะเป็นส่วนหนึ่งของมาตรการสำคัญในการช่วยแก้ไขปัญหาการขาดแคลนแรงงานประมงไทยในขณะนี้ รวมถึงจะส่งผลต่อภาพรวมด้านเศรษฐกิจการค้าระหว่างประเทศในสินค้าอาหารทะเลของไทยที่ปัจจุบันมีมูลค่าส่งออกเฉลี่ยปีละสองแสนล้านบาท ซึ่งจะช่วยเพิ่มความมั่นใจให้กับผู้บริโภคสินค้าประมงไทยได้ว่าเป็นสินค้าที่ผลิตอย่างมีจริยธรรมและมีธรรมาภิบาล 
ซึ่งที่ผ่านมา กระทรวงแรงงานได้รับฟังความเห็นจากผู้มีส่วนได้ส่วนเสียทุกฝ่าย ทั้งนายจ้าง ลูกจ้าง ภาคประชาสังคม และภาควิชาการ รวมถึงหน่วยงานภาครัฐที่เกี่ยวข้องทั้งหมดมาหลายรอบ รวมทั้งลงพื้นที่รับฟังความคิดเห็นจากผู้มีส่วนได้ส่วนเสียจำนวน 6 ครั้ง ซึ่งส่วนใหญ่เห็นด้วยว่า เป็นเรื่องที่เป็นประโยชน์ทั้งกับแรงงาน นายจ้าง ภาพลักษณ์ของภาคประมงไทย และสินค้าประมงไทยโดยรวม 

รัฐมนตรีว่าการกระทรวงแรงงาน กล่าวต่อไปว่า การบังคับใช้กฎหมายในเรื่องนี้ คาดว่าจะเริ่มได้ประมาณกลางปีหน้าและขอย้ำว่าจะไม่กระทบต่อกลุ่มชาวประมงพื้นบ้านแต่อย่างใด และจะใช้บังคับเฉพาะกับกลุ่มเรือประมงพาณิชย์ของไทยที่มีขนาด  30 ตันกรอสส์ขึ้นไป ที่มีประมาณกว่า 5,000 ลำ แรงงานประมาณ 30,000 คนจะได้รับความคุ้มครอง สำหรับเรื่องโครงสร้างเรือจะใช้บังคับเฉพาะกับเรือประมงพาณิชย์ที่เป็นเรือต่อใหม่เท่านั้น โดยเรือที่มีขนาดตั้งแต่ 30  ตันกรอสส์ขึ้นไป และความยาวตลอดลำเรือ 26.5 เมตรขึ้นไปเท่านั้น 
ซึ่งส่วนใหญ่จะเป็นกลุ่มเรือที่ทำประมงนอกน่านน้ำไทย และหลายเรื่องไม่ได้เร่งให้เจ้าของเรือต้องดำเนินการในทันทีทันใด แต่จะค่อยเป็นค่อยไปในทางปฏิบัติ โดยเนื้อหาส่วนใหญ่ที่เพิ่มขึ้นจะเกี่ยวข้องกับการดูแลลูกจ้าง สภาพการจ้าง รวมทั้งคุณภาพชีวิต ความเป็นอยู่ของลูกจ้างทั้งหมดเป็นสำคัญ ซึ่งขอเน้นย้ำว่า จะดูแลทั้งคนงานไทยและคนงานต่างด้าวในภาคประมงไทย 
ซึ่งโดยภาพรวมการให้สัตยาบันอนุสัญญาฉบับที่ 188 ไม่ได้สร้างภาระเพิ่มเติมต่อชาวประมง อย่างที่ในอดีตเคยมีการแสดงความห่วงกังวล เนื่องด้วยปัจจุบันประเทศไทย มีการบังคับใช้กฎหมายสอดคล้องกับข้อกำหนดของอนุสัญญาเป็นส่วนใหญ่อยู่แล้ว